બીટકોઇનના વેપાર માટે રાજ્યમાં પહેલો ગુનો સુરતમાં નોંધાયો
નવગુજરાત સમય | Publish Date: Mar 7 2018 2:19AM
બીટકોઈનનો વેપાર ગેરકાયદે હોવા છતાં સુરતના સરથાણા પોલીસ મથકમાં આ અંગે છેતરપિંડીનો ગુનો નોંધાયો છે. બીટકોઈનના મામલે ગુજરાતમાં પ્રથમ ગુનો મોડી રાતે સરથાણા પોલીસ મથકમાં નોંધાયો છે. જેમાં સાઇબર ક્રાઈમમાં માસ્ટર ગણાતા કોઈ ભેજાબાજે રૂ. 11.80 લાખના બીટકોઈન ઓનલાઇન ટ્રાન્સફર કરી લીધા હોવાનું જણાવ્યું છે. ઇમેઇલ આઈડી હેક કરી 0.999 બીટકોઈન ટ્રાન્સફર કરનારાને શોધવાનું કામ પોલીસ માટે અશક્ય નહીં તો અઘરું તો ખરું જ.
એમ્બ્રોઇડરીનો વ્યવસાય કરતા ઉમેશભાઈ અનુપચંદ જૈન (રહે: અવધ વાઇસરોય, સરથાણા નાકા, વરાછા રોડ)એ નોંધાવેલી ફરિયાદ મુજબ તેમનું બીટકોઈનનું એકાઉન્ટ જીમેલ સાથે કનેક્ટ હતું. જેનો ઇમેલ આઈડી હેક કરી 19-12-2017ના રોજ કોઈ બેજાબાજે વેપારીના એકાઉન્ટમાંથી રૂ. 11.80 લાખના 0.999 બીટકોઈન બારોબાર ટ્રાન્સફર કરી લીધા હતા.
ફરિયાદમાં જણાવ્યું છે કે આઈ.પી. એડ્રેસ 49.34.107.181,-તા. 19-12-2017 સાંજે પાંચ વાગ્યા વીસ મિનિટ અને 45 સેકન્ડે વપરાશ કરનારી વ્યક્તિ અને બીટકોઈન એડ્રેસમાં ટ્રાન્સફર કરનારી વ્યક્તિએ રૂ. 11.80 લાખની છેતરપિંડી કરી છે. સામાન્ય સંજોગોમાં આ રીતે બીટકોઈનની ઓનલાઇન છેતરપિંડી કરવાનું કામ કપરું છે. સાઇબર ક્રાઈમમાં પણ જેની સૌથી વધુ માસ્ટરી છે તેવા ભેજાબાજનું આ કારસ્તાન હોવાથી પોલીસ માટે તેના સુધી પહોંચવાનું કામ ખૂબ જ કપરું બની રહેશે.